google/wiki40b huggingface dataset:
Kenneth Braithwaite

Utdanning

Braithwaite studerte ved U.S. Naval Academy og ble uteksaminert med med bachelorgrad i 1984. Han tok senere en mastergrad i offentlig administrasjon ved University of Pennsylvania i 1995.

Karriere

Braithwaite ble utnevnt til fenrik i U.S. Navy i 1984. Han ble flyver i april 1986 og fikk i arbeid å fly antiubåtpatruljer. I april 1988 ble han overført til kommunikasjonsoppgaver. Han har vært fast instruktør ved Nato-skolen i Tyskland.
Braithwaites aktive militærtjeneste ble avsluttet i 1993, men han sluttet seg umiddelbart til U.S. Navy Reserve. Han fortsatte å utføre ulike kommunikasjonsoppgaver til han gikk av med pensjon i 2011. Hans opprykk til kontreadmiral (rear admiral, lower half) (OF6) ble godkjent av Senatet i juni 2007.
Etter den militære karrieren var Braithwaite kommunikasjonsdirektør ved USAs ambassade i Islamabad og visepresident for et konsulentselskap som arbeider for å forbedre ytelsen og strategiene for helsevesenet.

Ambassadør i Norge

Kenneth Braithwaite ble nominert til embetet som USAs ambassadør i Norge av president Donald Trump, noe som ble bekreftet av senatet 21. desember 2017. 8. februar 2018 ble han formelt akkreditert som ambassadør.

Privatliv

Braithwaite ble født inn i en baptistkirke i USA, men konverterte da han møtte sin kone Melissa som er født katolikk og har vært lærer ved en katolsk skole . Onsdag den 25. april 2018, avla ambassadør Braithwaite  en visitt hos biskop Bernt I. Eidsvig i Oslo Katolske bispedømme.
Kenneth og Melissa Braithwaite har en datter og en sønn sammen. På fritida er Braithwaite en aktiv seiler og historisk interessert.
Sverre Refstads plass (Oslo)

Sverre Refstads plass er en plass på Risløkka i Oslo, ved krysset Risløkkalleen / Midtveien, som er opparbeidet som park med lekeplass.
Plassen ble i 1954 oppkalt etter radiotelegrafist og motstandsmann Sverre Refstad, som ble skutt av den tyske okkupasjonsmakten i 1943. På plassen står et minnesmerke over Sverre Refstad.
Målermygg

Utseende

Små, gul- eller brunaktige mygg. De voksne dyrene kan ligne på knott, men skiller seg fra disse på at antennene er ganske tynne, beina er spinkle og på detaljer i vingeårenettet. 
Hodet er lite, fasettøynene møtes i pannen, og punktøyne (ocelli) mangler. Antennene er ganske korte og spinkle. Kroppen og beina er nokså kraftige, vingene er trekantede og nokså skjøre. 
Larvene er sylindriske, ganske tynne, med en tydelig hodekapsel. De har ett par vorteføtter på det forreste segmentet. De er i stand til å bevege seg ganske raskt med å vekselvis bøye seg i en U og rette seg ut, derav det norske navnet på familien.

Levevis

Larvene lever på steiner i eller ved rennende vann, i den filmen av vann som danner seg på steinene. Steiner som blir sprutet på av fossefall eller lignende er også gode levesteder. De spiser alger og lignende som de skraper av steinene. 
De voksne flyr lite og blir som oftest funnet nær larvenes levesteder.
Lorenzo de' Medici

Lorenzo de' Medici (født 1. januar 1449 i Firenze, død 8. april 1492 i Carreggi), kalt Lorenzo il Magnifico, var en florentinsk statsmann, medlem av den betydningsfulle Medici-familien.

Bakgrunn

Lorenzo de' Medici var det tredje barn og eldste sønn av Piero di Cosimo de’ Medici og Lucrezia Tornabuoni, og sønnesønn av Cosimo de' Medici, som med sin generøse støtte hadde hatt en vesentlig betydning for Firenzes kulturelle og intelektuelle liv. Sammen med sin bror Giuliano di Piero de’ Medici ble Lorenzo forberedt på sin fremtidige herskerrolle ved en omfattende humanistisk utdannelse. Hovedansvarlig for utdannelsen var biskopen og diplomaten Gentile de' Becchi, dessuten filosofen Marsilio Ficino, og gresklæreren Johannes Argyropoulos.

Hersker av Firenze

Etter farens død i 1469 styrte Lorenzo Firenze, den mest betydningsfulle av de italienske statene, sammen med sin yngre bror Giuliano, inntil 1478. Dette året forsøkte hans motstandere med støtte av pave Sixtus IV å velte Medicienes styre, ved et attentat rettet mot brødrene. Opprøret mislyktes, men Giuliano ble myrdet. Lorenzo var heretter enehersker inntil sin død i 1492. Skulpturene på hans gravsted i San Lorenzo-kirken er skapt av Michelangelo.
Lorenzo, som selv skrev dikt, var en stor mesén og støttet mange av renessansens kunstnere. Michelangelo ble medlem av kretsen omkring Lorenzo, og han ble inspirert ved studiet av Lorenzos antikke skulpturer. Også Leonardo da Vinci ble støttet av Lorenzo.
Macchiavelli kalte Lorenzo Medici «den største beskytter av litteratur og kunst noensinne». Lorenzo bærer tilnavnet il Magnifico («den prektige»).
To av hans sønner ble senere paver. Hans andre sønn, Leo, tok navnet Leo X, og hans adoptivsønn Giulio (som var uekte sønn av hans drepte bror) tok pavenavnet Klemens VII.
Medici-banken, som var grunnlaget for familiens enorme formue, gikk stadig dårligere under Lorenzo. Under Piero, hans første sønn ble banken lagt ned.
Medici-klanen rivaliserte med Milanos familie Sforza.
Stranda (Nøtterøy)

Stranda er et sted sørøst på Nøtterøy i Færder kommune og en del av grunnkretsen Torød. Stranda ligger like sør for Middelborg og sørøst for Torød. Stranda ligger i en liten vik rettet mot Søndre Årøy. Viken danner utgangspunktet for den lokale stranden, Torødstranda.
Stedsnavnet, Stranda, refererer til det den gamle strandsittergården som først lå her på 1600-tallet. En større gård lå her fra starten av 1800-tallet. Stranda huset i denne perioden også et skipsbyggeri. Selve gården på stedet ble brent av Nøtterøy kommune i 1976. Etter fjerningen av gården er stedet mest kjent for å huse Torødstranda. Som navnet Torødstranda tilsier, regnes Stranda gjerne som en del av det større tettstedet Torød.
Sjøhagen

Sjøhagen er et bolig– og turområde i Kambo utenfor Moss i Østfold. Området ligger vestvendt mot Mossesundet, og er avgrenset av Kulpe i sør, Dragkistskuffen (en vik) og Løvikholmen i nord, og rammes inn av Osloveien og Brevikveien. Området er på ca. 426 dekar. I nord går også grensen til Akershus og Brevik. Området er utskilt av Kambo gård ved årtusenskiftet, og en gammel husmannsplass ligger på Kulpe. Hele kystområdet er regulert som friområde, og Kyststien går gjennom dette. Ved Kulpe ligger også en langgrunn strand som beskyttes av Kulpeholmen, som ligger noen få meter utenfor.
Sjøhagen har også er liten barnehage som heter FUS barnehage. FUS står for først, grunnen til dette er fordi barna kommer først.
Boligfeltet består av hovedveiene Sjøhagen, Sjøhagen Terrasse, Kulpeåsen, Dragkistelia og Wankels vei. Wankels vei er navgitt etter familien Wankel, som eier Kambo Gård. Postnummeret 1539 Moss dekker dette området.
Henrik Pontoppidans Mindefonds Legat

Henrik Pontoppidans Mindefonds Legat er en dansk litteraturpris som deles ut omtrent årlig «til en dansk forfatter, der har ydet en betydende indsats i dansk litteratur, hvis kår ikke står i forhold til hans betydning.»
Prisen ble stiftet av Dansk Forfatterforening i anledning Henrik Pontoppidans 80-årsdag i 1937 og delt ut første gang året etter.
Prisbeløpet er på mellom kr. 5 000 og 20 000.
Skatteamnesti

Skatteamnesti er en praksis som kan benyttes av et lands skattemyndigheter for å stimulere til frivillig innrømmelse av skatteunndragelser.
Normalt vil oppdagede forsøk på å unndra inntekt eller formue fra beskatning medføre straffeskatt og juridisk tiltale. Penger gjemt i utlandet kan det imidlertid være krevende for skattemyndighetene å oppdage. Prinsippet med skatteamnesti er da å frafalle kravet og tilleggsskatt og eventuell straffesak dersom den som har unndratt midler fra beskatning selv bidrar til å avdekke dette. Skattemyndighetenes motivasjon er da å få inn skattemidler og å spare ressurser på etterforskning, mens skattebetaleren kan lette sin samvittighet og slippe å bekymre seg for de langt større konsekvensene av å bli oppdaget.
Skatteamnesti har blitt innført i en rekke vestlige land etter tusenårsskiftet. I Norge har skatteamnesti vært praktisert i flere år, og det gis hvert år skatteamnesti for mange milliarder kroner som har vært holdt skjult for Skatteetaten.
Hailing

Hailing (kinesisk: 海陵区; pinyin: Hǎilíng Qū) er et bydistrikt i byprefekturet Taizhou i provinsen Jiangsu i Folkerepublikken Kina.
Det har et areal på 210 km² og teller ca. 430 000 innbyggere (2004). Det er regjeringssete for Taizhou.
Statsborgerloven

Statsborgerloven er den lov som inneholder bestemmelser om hvordan man erverver og mister statsborgerskap. Den er lov av 8. august 1924, mens lov av 8. desember 1950 kalles riksborgerrettsloven.  
Norges første lov om statsborgerrett ble vedtatt av Stortinget 21.april 1888. Her ble det blant annet fastslått at man kunne erverve norsk statsborgerskap gjennom kongelig bevilling dersom den utenlandske statsborger hadde hatt fast bolig i landet sammenhengende i tre år. Søkeren måtte også fremlegge at han ikke hadde vært til byrde for det offentlige fattigvesen, samt at han måtte være myndig. Denne første versjonen av loven ble med få endringer stående til den nye loven kom i 1924. 
Loven av 1924 ble til ved skandinavisk lovsamarbeid.  Endringene i forhold til Norges første statsborgerlov av 1888 gjaldt først og fremst gifte kvinners statsborgerrett. Etter den gamle loven mistet en kvinne sitt norske borgerskap dersom hun giftet seg med en utlending (som ikke var statsløs), etter 1924-loven beholdt hun sitt statsborgerskap inntil hun utvandret.  Svenske kvinner beholdt sitt svenske statsborgerskap inntil de innvandret i ektemannens hjemland.  Utenlandske kvinner som giftet seg med skandinaviske borgere fikk automatisk statsborgerskap. Fast botid ble i tillegg forandret fra tre til fem år. Søkeren måtte videre være fylt 21 år, hederlig vandel og være i stand til å forsørge seg selv og sin familie.
Ved provisorisk anordning av 17. august 1945 om tillegg til statsborgerloven ble et ukjent antall norske borgere fratatt sitt statsborgerskap og underlagt lovgivningen om fiendegods.
Riksborgerrettsloven opphevet den automatiske borgerretten for kvinner som giftet seg med nordmenn og innførte en rekke særregler for kvinner som hadde giftet seg med borger av fiendestat.
Någjeldende statsborgerlov er av 10. juni 2005.  Den tar utgangspunkt i FN-konvensjonen om avskaffelse av alle former for diskriminering av kvinner.
Strigini

Taksonomi

Marks et al. (1999) delte uglefamilien (Strigidae) inn i tre underfamilier; Striginae, Surniinae og Asioninae. Imidlertid har nye molekylære beviser (Wink et al. (2008) og Fuchs et al. (2008b)) ført til en mindre justering av den opprinnelige inndelingen. Ninoxinae erstatter Asioninae og øreugler har blitt plassert som et tribus under Striginae.
Striginae er videre inndelt i seks tribus; Otini, Asionini, Megascopini, Pulsatricini, Strigini og Bubonini.
Edvard Drabløs

Biografi

Drabløs vokste opp i Velledalen i Sykkylven kommune på Sunnmøre. 
Han var en sentral aktør i opprettingen av Det Norske Teatret og fra 1912 stod Drabløs med korte avbrytelser som en av Det Norske Teatrets hovedkrefter. Han arbeidet også ved denne scenen som instruktør, og 1915–16 og 1950–51 som teatersjef.
En periode ledet han imidlertid sitt eget teaterensemble, som etter hvert fikk navnet Drabløs Teater. I 1917 turnerte dette ensemblet med stykkene Jakob og Kristoffer av Peter Egge, og George Dandin av Molière. Drabløs spilte selv den ene av tittelrollene i Egges folkekomedie, samt tittelrollen i Molière-oppsetningen. 
Drabløs' kloke humor og usvikelig ekte følelse gjorde ham til en ypperlig Holbergtolker (Jeppe, Herman von Bremen, Rosiflengius, Corfitz). Med skarp virkelighetssans og glitrende Sunnmørs-lune skapte han et rikt typegalleri. Drabløs' kunst spente også over fine Tsjekhovskikkelser: regimentslegen i Tre systrer og den gamle tjener i Kirsebærhagen. Han hadde også biroller i flere filmer, fra sorenskriveren i Fante-Anne (1920) til læreren i Ni liv (1957). Hans siste oppgave var Kristen i Bleikeplassen av Vesaas på Det Norske Teatret og i Fjernsynsteatret.
Soldøgn

Et middelsoldøgn er 24 timer. I løpet av ett år er dette den gjennomsnittlige tiden mellom to påfølgende ganger solen kulminerer (står nøyaktig i syd).
Et sant soldøgn er den faktiske tiden mellom to påfølgende ganger den virkelige solen kulminerer. Lengden av dette sanne soldøgnet varierer litt fra dag til dag og er nesten aldri nøyaktig lik 24 timer.
Pinsekirken Salen

Pinsekirken Salen er en kristen frikirkelig menighet på Ski, i Akershus. Menigheten er tilsluttet den norske pinsebevegelsen. Menigheten ble stiftet i 1928. Det opprinnelige navnet var Salen, men menigheten har senere endret navnet til Pinsekirken Salen.  
Menigheten har 119 medlemmer, medregnet tilhørige, det vil si barn av døpte medlemmer. «Royal Rangers» er menighetens ungdomsarbeid. For ungdom i konfirmasjonsalder tilbyr menigheten den frikirkelige konfirmantundervisningen Tentro. 
Pinsekirken Salen driver bokhandel i Follo.
Pastor er Ingnar Leif Krogh.

Historikk

Det første forhandlingsmøte som ble protokollført 19. august 1926. Møtereferatet ble undertegnet av A. Carlsen og O. Krosby ...«Vi blev alle enige om på dette møte å leie lokale i Samfundbygningen hver onsdag. Ha menighetsmøte hver anden måned. Oprette et byggefond, og Johan Eldor som kaserer, med frivillige gaver. Misionsmøter 2 mandager i måneden, til Misionerer Ida Lorentzen og Julie Høkebøl.» Menighetens opprinnelige navn ble bestemt til Salen den 16. oktober 1926. Den 24. april 1928 ble menighetens grunnprinsipper vedtatt. I dette møte ble første eldsteråd valgt. Leder var Olaf Krosby (57 stemmer); kasserer Halfdan Torp (50 stemmer); tjenere Ole Adersen (47 stemmer); Anton Carlsen (47 stemmer) Johan Eldor (44 stemmer). Den 21. januar 1929 ble Menigheten Salens love vedtatt, vedtektsparagrafer §1 til §10.

Misjon

Pinsekirken Salen er engasjert i misjonsarbeid i Hviterussland og støtter en bibelskole i Japan, de er utsendermenighet for misjonærene Anne Grete og Karl Lauås i Japan. Menigheten støtter arbeidet til IBRA media og K.A.B.A.  I 2007 var menighetens misjonsregnskap på 81 000,- kr.
Eline Lossius Østerud

Eline Lossius Østerud er en norsk fotballspiller som for tiden spiller for Manglerud Star Toppfotball.
Østerud har tidligere spilt for Hølen IK, Soon IF og Kolbotn. Eline ble kåret til årets juniorspiller av Kolbotn IL 2009
Grensetraktaten mellom Albania og Italia

Grensetraktaten mellom Albania og Italia er en traktat mellom Albania og Italia som fastlegger sjøgrensen på kontinentalsokkelen i Adriaterhavet mellom de to statene. Traktaten trekker opp en grense etter 17 koordinatpunkter fastsatt i avtalen.
Avtalen ble signert 18. desember 1992 i Tirana. Avtalen er formulert i to likeverdige versjoner på albansk og italiensk, i tillegg til en engelsk oversettelse. FN-sekretariatet er depositar, og Artikkel V (3) i traktaten fastsetter at tvister i visse situasjoner kan bringes inn for Den internasjonale domstolen.
Tempelseter

Tempelseter Fjellstue ligger i fjellterreng 935 moh. øverst i Eggedal i Sigdal kommune i Buskerud, to timer med bil fra Oslo.
Fjellstuen er utgangspunkt for fotturer opp til DNT-hytta på toppen av Høgevarde og fjellene Ranten og Gråfjell, fiske og jakt og camping. Fjellstuen ligger i samme område som Tempelseter Skisenter. 
Kafeen har alle rettigheter og tilbyr spill til utlån, et lite bibliotek og quiz.   
Tempelseter Fjellstue er arrangør av Tempelfestivalen, som ble arrangert første gang i august 2018.
Oppistun Børli

Oppistun Børli er en husmannsplass i Eidskog kommune, Hedmark. Den er kjent som et kunstnerhjem ettersom forfatteren Hans Børli (1918–1989) ble født og vokste opp her.
Stedet ble ryddet av skogfinner tidlig på 1700-tallet. Børli-familien ble knyttet til stedet da Hans Børlis oldefar bosatte seg her i 1860, som husmann under godseier Haneborg i Høland. Hans Børli bodde barndomshjemmet inntil han i 1946 giftet seg og flyt­tet til Tobøl.
Huset og omgivelsene er skildret i Børlis selvbiografi Med øks og lyre (1988) og i dikt som «Ved Børen sjø».
Huset eies i dag av Stangeskovene. Hans Børli-selskapet leier stedet, og har siden 1991 et årlig kulturarrangement her, kalt Junikveld. Arrangementet har samlet inntil 1700 deltagere. 
På tunet står Svein Tore Kleppans byste av Børli.
Gravdal (Vestvågøy)

Næringsliv

Gravdal huser noen av Lofotens større institusjoner som Nordlandssykehuset Lofoten og Vest-Lofoten videregående skole avd. Gravdal (tidl. Nordland fiskerifagskole/Statens fiskerfagskole). Buksnes kirke i dragehodestil fra 1905 ligger på Gravdal. Kirka er ei langkirke av tømmer, med 600 plasser. Den ble innviet 22. november 1905 og restaurert mellom 1965 og 1967. Arkitekt for kirka var Karl Norum.

Tilgang til direkte sollys

Sola over horisonten og mulighet for midnattssol på Gravdal fra soloppgang 26. mai til solnedgang 18. juli. Siste soloppgang før mørketida er 7. desember og første soloppgang etter mørketida er 5. januar.

Kjente personer fra Gravdal

«Mini» Jakobsen kommer fra Gravdal.
Boy Rist (1912- 1972), motstandsmann, gjorde tjeneste i Kompani Linge, sjøforsvarsoffiser og ordfører i Vestvågøy 1968-1969 (Høyre)
24. april

Navnedag

Albert, Olaug, Olivia
Navnedagen er etter dominikanermunken Albertus Magnus , tysk filosof død 1280.
Docklands

Docklands er et område i det østlige London. Bryggene ligger øst for City of London og hovedsakelig nord for elven Themsen. Havneanlegget, eller dokkene, navnet viser til var tidligere en del av London havn, strekker seg fra Tower Bridge til Woolwich, og består av deler av bydelene Southwark, Tower Hamlets og Newham. Det meste av området er nå brukt til annen kommersiell virksomhet og til boligområder. Londons nyeste flyplass, London City lufthavn, ble anlagt her i 1987. Navnet ble først brukt i 1971 i en rapport fra regjeringen om planer for utvikling av området, og har siden blitt tatt i bruk som et halvoffisielt navn. Fotballklubben Millwall holder til i denne delen av byen.
Området har gått fra å være verdens største haveområde (i den britiske kolonitiden) til å være et fraflyttet, øde industriområde, for dermed å gjenoppstå som et av Storbritannias dyreste tomteområder.Havneanleggene fikk nedgang i tiden etter den andre verdenskrig, men på 1980-tallet begynte regenereringen. De fleste lagerhusene og bryggene har blitt revet eller blitt ombygget til leiligheter, og på Isle of Dogs har finanssenteret Canary Wharf blitt opprettet.
Clerotilia

Utseende

Middelsstore (Gjerne 5-6 millimeter), slanke, mørkt metallisk fargede bladbiller med lange antenner, undersiden er lysere. Pronotum kan være rødt. Antennene er omtrent saå lange som kroppen. Hodet er kort og bredt med utstående, rundede fasettøyne. Pronotum er firkantet, så bredt som pronotum og betydelig smalere enn de jevnbrede dekkvingene, som er uten punktstriper.

Levevis

Både larvene og de voksne (imago) er planteetere, på busker og trær i slekten Rhamnus (trollheggfamilien). Noen av artene kan opptre i store mengder og snauspise vertsplantene i enkelte år. De voksne billene flyr godt og kan forflytte seg over betydelige avstander.

Utbredelse

Slekten forekommer i Kina, Japan og på Taiwan.
Bård Faust

Historie

Tidlig i karrieren drev han blant annet fanzinen Orcustus som kom ut i et lite antall eksemplarer. Dette ga senere inspirasjon for navnevalget til det norske bandet Orcustus. Han jobbet også i Euronymous' platebutikk Helvete i omkring et år.
«Faust» er kjent som trommeslager for Thorns i perioden 1990–92, men kanskje best kjent for sitt arbeide med det symfoniske black metal-bandet Emperor, spesielt på albumet In the Nightside Eclipse. Nå er han fast medlem i Aborym og Blood Tsunami. Han skriver også tekster for andre band, som for eksempel Zyklon.

Mord

I olympiaparken på Lillehammer 21. august 1992 stakk Eithun ihjel en homofil mann etter at han hadde kommet med seksuelle tilnærmelser mot Eithun. Han knivstakk mannen 37 ganger. Dagen etter dro han sammen med Varg Vikernes og Øystein «Euronoymus» Aarseth til Oslo, hvor de brente ned Holmenkollen kapell. Eithun ble i 1994 dømt til 14 års fengsel for drapet og ble løslatt i 2003.
Vallabotn, Breivika og Røssåauren naturreservat

Vallabotn, Breivika og Røssåauren naturreservat ligger i Hemnes kommune i Nordland. Naturreservatet består av tre deler, sør, nord og nordvest for Bjerka. Til sammen har området et areal på 463 dekar, hvorav 365 dekar sjøareal. Området er vernet for å ivareta det botanisk sett viktigste brakkvannsområdet i Nordland.
Zelda (tegneserie)

Zelda er en svensk politisk tegneserie i stripeformat, skrevet og tegnet av Lina Neidestam. Seriens hovedperson er den impulsive feministen Zelda som har sterke drifter og store drømmer, men ikke så mye gjennomføringsevne. Hun har høye idealer, men klarer ikke å leve opp til dem. Hun er feminist og opptatt av å være selvstendig, men er også kokett og avhengig av bekreftelse. Hun vil jobbe med media, men når ikke lenger enn youtube. Hun vil være kunstner, men får det ikke helt til. Hun vil finne seg selv, men liker ikke det hun finner.

Bakgrunn

Etter å ha studert ved Serieskolan i Malmö fikk Lina Neidestam i 2007 en bestillingsjobb fra et webmagasin, noe som etter flere søvnløse netter ble til de første tegneseriestripene om Zelda. Kort tid etter fikk stripene innpass i gratisavisa Metro, som distribueres i store opplag i storbyregionene i Sverige. Seinere fikk serien også publisering i Situation STHLM, ETC, Norrländska Social-Demokraten, Göteborgsposten og CITY. I 2009 utga forlaget Kartago Zelda i bokform, en 152 siders samling av stripene fra Metro, komplettert med illustrasjoner og en nyttårshistorie. I 2011 ble Lina Neidestam tildelt den prestisjefylte Adamsonstatyetten av Svenska Serieakademin for Zelda, og året etter utkom hun med en ny Zeldabok på Kartago; Zelda 2: Kampen fortsätter. I 2012 ble hun vinner av Stora Ponduspriset i Sverige, og samme år inngikk hun et samarbeid med Strand Comics.

Publisering

I dag trykkes Zelda i et titalls aviser og blader i Norge og Sverige, deriblant Dagbladet, Rogalands avis, Aftonbladet, Telemarksavisa, Pondus-bladet og det svenske Rocky-magasinet.

Mottakelse

Zeldabøkene har fått gode anmeldelser i Sverige, og flere har pekt på at en styrke ved serien er selvironien og at den er mer kompleks og nyansert enn hva det feministiske utgangspunktet kan lede mange til å tro. Tony Ernst har kommentert at "Den största förtjänsten med Zelda är dess konsekvens: man kan vara säker på att Zelda alltid slår åt alla håll. Lina Neidestam är exceptionellt duktig på att hitta bägge sidor av varje konflikt och låter gärna Zelda ta parti för bägge sidor. Samtidigt." Kajsa Ekis Ekman har påpekt at i Zelda er "Feminismen lika mycket en tvångströja som ett vapen. Det enda som är okomplicerat är hennes sexuella begär, som alltid är lika starkt och okuvat. Och – hennes hjältinnestatus. Ju mer jag läser, desto mer inser jag att här finns alla de betydelsebärande trådar som korsar vår tids kvinnoblivande. Det är mycket intressant. Det är långt ifrån den plakatserie man kan tänka sig när man hör titeln: ”Zelda. Kampen fortsätter".
Natalia Botello Cervantes

2016

Botello deltok i Junior-VM i fekting 2016, der hun kom på sjetteplass i sabel i kadettklassen (U17).

2017

Hun deltok i Junior-VM i fekting 2017, og fikk der bronse i kadettklassen. Hun vant juniorklassen, etter at hun slo Theodora Gkountoura fra Hellas 15-14 i finalen. I VM i fekting 2017 kom hun på 60.-plass.

2018

Hun fikk sølv i både junior- og kadettklassen under Junior-VM i fekting 2018. I Panamerikansk mesterskap i fekting 2018 kom hun på sjuendeplass, og hun deltok også i VM i fekting 2018, og kom der på 37.-plass individuelt.
I Sommer-OL for ungdom 2018 fikk hun sølv i sabel, etter at tapte finalen 9-15 for Liza Pusztai fra Ungarn. Hun deltok også på det sammensatte laget Amerika 1 som fikk bronse i mix-lagkonkurransen.
Skandinavisk veterinärtidskrift

Skandinavisk veterinärtidskrift, også kalt Skandinavisk veterinär-tidskrift, med undertittelen «for bakteriologi, patologi i tillegg til kjøtt- og melkehygiene», var et svensk vitenskapelig tidsskrift for veterinærmedisin.
Tidsskriftet, som hadde artikler på svensk, dansk, tysk og norsk, ble utgitt 1911–1948. I 1949 ble det slått sammen med Finsk veterinärtidskrift, Norsk veterinærtidsskrift og Svensk veterinärtidskrift til tidsskriftet Nordisk veterinærmedicin.
Abigail

Etymologi

Abigail har opprinnelse i det hebraiske navnet Avigail.